《月山诸峰》
宋代·喻良能

平生固寡好，嗜石如奇章。
家无千金产，舁致穷涧冈。
寿星来金华，衣冠何昂藏。
屈肘据膝坐，风雨须眉苍。
松石产花溪，奇诡颇异常。
鼻祖乃赤松，素质侔白羊。
舞袖出烟霞，浑脱类大娘。
想当虞韶成，率兽杂凤跄。
觥觥石柱峰，孤峭仍轩昂。
长不满五尺，势欲摩穹苍。
狮子来何许，俯首未腾骧，
何时一喷薄，百兽走且僵。
鸱尾由天成，略不假斧{左爿右斤}。
端宜侈绘事，讵止工压禳。
康坡小仇波，大笔流芬芳。
康公醉道士，名篇粲煌煌。
矧我此数峰，介重百琳琅。
愿缔金石交，出处永不忘。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。